b"\n_START_ARTICLE_\nH\xc3\xa8racles\n_START_SECTION_\nNaixement\n_START_PARAGRAPH_\nElectri\xc3\xb3 era rei de Micenes. Era un rei rude i avar que tenia vuit fills, per\xc3\xb2 els van matar tots a la guerra. Cas\xc3\xa0 la seva filla Alcmena amb el seu nebot Amfitri\xc3\xb3, fill del rei de Tirint. Accidentalment, Amfitri\xc3\xb3 mat\xc3\xa0 en una baralla Electri\xc3\xb3, i va haver d'exiliar-se a Tebes (Gr\xc3\xa8cia), on fou purificat del seu crim pel seu altre oncle, Creont, rei de Tebes. Tot i aix\xc3\xb2 Alcmena es neg\xc3\xa0 a tenir relacions amb ell si no venjava la mort dels seus germans lluitant contra els seus agressors. Mentre Amfitri\xc3\xb3 era fora, Zeus decid\xc3\xad seduir Alcmena. Per fer-ho es disfress\xc3\xa0 fent-se passar pel seu esp\xc3\xb2s, de manera que Alcmena, pensant que Amfitri\xc3\xb3 havia tornat, executada ja la venjan\xc3\xa7a, s'allit\xc3\xa0 amb ell. A la nit seg\xc3\xbcent torn\xc3\xa0 l'Amfitri\xc3\xb3 real, i Alcmena conceb\xc3\xa9 H\xc3\xa8racles, fill de Zeus, i \xc3\x8dficles, fill d'Amfitri\xc3\xb3, que nasqueren alhora.\n_START_SECTION_\nLa venjan\xc3\xa7a d'Hera\n_START_PARAGRAPH_\nHera, l'esposa de Zeus, molt gelosa del seu esp\xc3\xb2s i dels productes de les seves escapades, va voler fer mal a H\xc3\xa8racles des d'abans del seu naixement. Aix\xc3\xad, quan H\xc3\xa8racles estava a punt de n\xc3\xa9ixer, Hera va fer prometre Zeus que el primer nen que nasqu\xc3\xa9s a la casa de Perseu seria rei de Micenes. Despr\xc3\xa9s endarrer\xc3\xad el naixement d'H\xc3\xa8racles i avan\xc3\xa7\xc3\xa0 el del seu cos\xc3\xad Euristeu, que nasqu\xc3\xa9 setmes\xc3\xb3. D'aquesta manera Euristeu esdevingu\xc3\xa9 rei de Micenes en comptes d'H\xc3\xa8racles._NEWLINE_Atena, en complicitat amb Zeus, va portar-li el nad\xc3\xb3 fent-li creure que no sabia de qui era fill i la va conv\xc3\xa8ncer d'alletar el nen abandonat. H\xc3\xa8racles li va xuclar el pit tan fort que li va fer mal i la deessa se'l va apartar tant de cop que la llet es va escampar pels cels formant la Via L\xc3\xa0ctia. _NEWLINE_El primer atemptat real d'Hera contra la vida d'H\xc3\xa8racles es va esdevenir quan ell encara era un nad\xc3\xb3. Hera esmuny\xc3\xad dues serps al seu bressol. Per\xc3\xb2 H\xc3\xa8racles era ja tan fort que agaf\xc3\xa0 les serps i les mat\xc3\xa0 totes dues amb les seves mans. La mainadera el trob\xc3\xa0 jugant amb les serps mortes com si fossin joguines._NEWLINE_El segon intent d'Hera per destruir H\xc3\xa8racles li va sortir millor. El f\xc3\xa9u tornar boig i en la seva f\xc3\xbaria assassin\xc3\xa0 amb les seves pr\xc3\xb2pies mans la seva esposa i els seus fills. Un cop recobr\xc3\xa0 el sentit, se'n va penedir tan profundament que estava disposat a fer qualsevol cosa per tal de redimir-se. Consult\xc3\xa0 l'Oracle de Delfos, qui li aconsell\xc3\xa0 que es pos\xc3\xa9s al servei del rei Euristeu de Micenes i l'obe\xc3\xads en tot el que aquest li volgu\xc3\xa9s manar. _NEWLINE_Aix\xc3\xad comen\xc3\xa7aren els dotze treballs d'H\xc3\xa8racles, que s\xc3\xb3n els seg\xc3\xbcents en ordre d'execuci\xc3\xb3:\n_START_SECTION_\nH\xc3\xa8racles i les dones\n_START_PARAGRAPH_\nH\xc3\xa8racles tingu\xc3\xa9 tres esposes al llarg de la seva vida per\xc3\xb2 nombroses amants. La seva virilitat era llegend\xc3\xa0ria. Una de les seves fites m\xc3\xa9s importants fou fer l'amor a les cinquanta filles del rei Tespi, les tesp\xc3\xadades, en una sola nit i engendrar fills amb totes elles. Molts reis de l'antiguitat volien presumir d'avantpassats il\xc2\xb7lustres, com ara d\xc3\xa9us i semid\xc3\xa9us. D'aqu\xc3\xad els nombrosos amants i fills d'alguns d\xc3\xa9us i herois, com ara Zeus o el mateix H\xc3\xa8racles. D'aquesta manera els reis d'Esparta o de Maced\xc3\xb2nia, podien dir que eren aut\xc3\xa8ntics descendents d'H\xc3\xa8racles i, per tant, del mateix Zeus._NEWLINE_Pel que fa a les esposes leg\xc3\xadtimes, H\xc3\xa8racles es cas\xc3\xa0 primerament amb M\xc3\xa8gara, filla del rei de Tebes. Amb ella tingu\xc3\xa9 tres fills que mat\xc3\xa0 en la seva bogeria indu\xc3\xafda per Hera. En algunes versions no mat\xc3\xa0 M\xc3\xa8gara, sin\xc3\xb3 que la don\xc3\xa0 en matrimoni al seu nebot Iolau, ja que no suportava que li record\xc3\xa9s els seus crims._NEWLINE_Despr\xc3\xa9s es cas\xc3\xa0 amb \xc3\x92mfale, una reina de L\xc3\xaddia. El seu darrer matrimoni va ser amb Deianira, filla de rei de Caled\xc3\xb2nia i germana de l'heroi Meleagre.\n_START_SECTION_\nH\xc3\xa8racles entre els immortals\n_START_PARAGRAPH_\nUn dia, H\xc3\xa8racles i Deianira havien de creuar un riu i un centaure anomenat Nessos s'ofer\xc3\xad per ajudar la jove esposa a creuar-lo. La seva intenci\xc3\xb3 era endur-se-la i violar-la, per\xc3\xb2 aix\xc3\xad que H\xc3\xa8racles s'adon\xc3\xa0 del que pretenia li dispar\xc3\xa0 una sageta enverinada i el centaure mor\xc3\xad. Abans, per\xc3\xb2, digu\xc3\xa9 a Deianira que guard\xc3\xa9s part de la seva sang i la fes servir per untar-la sobre la roba d'H\xc3\xa8racles si algun dia dubtava del seu amor i el volia recuperar. Deianira ho f\xc3\xa9u aix\xc3\xad._NEWLINE_Al cap d'un temps, gelosa de la prefer\xc3\xa8ncia d'H\xc3\xa8racles per Iole, filla del rei d'Ec\xc3\xa0lia, va voler assegurar-se el seu amor untant la sang del centaure en la camisa de l'heroi. Aix\xc3\xad que H\xc3\xa8racles se la pos\xc3\xa0, la roba comen\xc3\xa7\xc3\xa0 a cremar-li la pell. Quan intentava treure-se-la, la carn se li desprenia dels ossos. D'aquesta manera, l'heroi es desf\xc3\xa9u de la seva carn mortal i puj\xc3\xa0 a l'Olimp, amb els altres d\xc3\xa9us. _NEWLINE_Un cop all\xc3\xa0 aconsegu\xc3\xad fer les paus amb Hera i ella li don\xc3\xa0 en matrimoni la seva filla Hebe, deessa de la joventut.\n_START_SECTION_\nCar\xc3\xa0cter i culte\n_START_PARAGRAPH_\nEncara que H\xc3\xa8racles \xc3\xa9s recordat sobretot per la seva for\xc3\xa7a descomunal, destacava tamb\xc3\xa9 per dominar diverses t\xc3\xa8cniques, les m\xc3\xa9s valorades en un home del seu temps. De jove va rebre la instrucci\xc3\xb3 de diferents personatges: Amfitri\xc3\xb3 li va ensenyar a conduir carros amb destresa, Aut\xc3\xb2lic li va ensenyar a lluitar, amb \xc3\x88urit va aprendre a fer anar l'arc amb gran encert, Castor a desimboldre's en el camp de batalla portant una pesada armadura, i Lynus a tocar la lira i cantar belles can\xc3\xa7ons._NEWLINE_Del culte que en va rebre s'ent\xc3\xa9n que era considerat alhora hum\xc3\xa0 i div\xc3\xad. Hum\xc3\xa0 ja que part del seu culte consistia en fer una libaci\xc3\xb3, el mateix que es feia per una persona morta davant la seva tomba: aix\xc3\xb2 el defineix com a un estimat heroi hum\xc3\xa0. D'altra banda, tamb\xc3\xa9 se li constru\xc3\xafen temples i se li oferien sacrificis en un altar, igual com es faria amb un d\xc3\xa9u. Tot plegat fa que se'l pugui classificar com a de\xc3\xaftat de car\xc3\xa0cter ct\xc3\xb2nic._NEWLINE_Els seus descendents, els anomenats her\xc3\xa0clides van fundar diverses ciutats per tal de retre-li homenatge, entre aquestes Heraclea Minoa i Heraclea P\xc3\xb2ntica. A l'\xc3\xa0tica dedicaven el quart dia de cada mes a un grup de d\xc3\xa9us entre els estava H\xc3\xa8racles i celebraven un festival anual anomenat \xe1\xbc\xa9\xcf\x81\xce\xac\xce\xba\xce\xbb\xce\xb5\xce\xb9\xce\xb1 \xe1\xbc\x90\xce\xbd \xce\x9a\xcf\x85\xce\xbd\xce\xbf\xcf\x83\xce\xac\xcf\x81\xce\xb3\xce\xb5\xce\xb9 Heracleia (vegeu calendari \xc3\xa0tic). Els grecs van estendre el seu culte fins a l'\xc3\x8dndia cap a l'est i fins al sud de la pen\xc3\xadnsula It\xc3\xa0lica en les seves col\xc3\xb2nies de la Magna Gr\xc3\xa8cia. Amb la conquesta romana de Gr\xc3\xa8cia, els mites i el culte d'H\xc3\xa8racles van ser adoptats amb el nom d'H\xc3\xa9rcules, ja que coincidia amb molts aspectes amb altres d\xc3\xa9us venerats pels llatins i els etruscs, com Hercle. Segons Walter Burkert, el culte d'H\xc3\xa8racles \xc3\xa9s tan antic que es pot remuntar al neol\xc3\xadtic i podria ser el resultat de l'amalgama de diversos personatges m\xc3\xadtics."